Osnovna škola „Ivan Goran Kovačić“

 Đakovo

**PROJEKT UČENIKA 3.a**

**DANI KRUHA – DANI ZAHVALNOSTI ZA PLODOVE ZEMLJE**

**Učiteljica: Anica Glavina**

**Ciljevi ovog projekta su:**

* **upoznati učenike s nastajanjem kruha**
* približiti im blagovanje kruha i narodne običaje
* **poučiti mlade o kruhu kao izrazu životne i duhovne snage**
* kvalitetno obrazovati i stvarati nove kulture učenja koja omogućuju dugoročnu izgradnju predmetnih, osobnih i socijalnih kompetencija usmjeravanjem procesa učenja na učenika i njegove interese, samostalan rad i preuzimanje inicijative
* upoznati mlade sa žetvenim i ostalim običajima
* **ukazati na važnost zdrave prehrane i prednosti ekološke poljoprivrede**
* širenje znanstveno-popularne misli u smislu proširivanja opće biološke (prirodoslovne) kulture s naglaskom na biološku raznolikost i održivi razvoj uvažavajući evolucijska i etička načela
* poboljšanje obrazovnih ishoda i razina postignuća
* razvoj složenih vještina i kreativnosti
* razvoj kulture rada i učenja s pogreškama
* **razvoj emocionalnog odnosa učenik – priroda**
* **razvoj empatije prema problemu gladi u svijetu**

**Aktivnosti:**

1. Blagoslov kruha i plodova zemlje
2. Darivanje kruha - simbol obnove i blagostanja
3. Izložba plodova užeg zavičaja
4. Izvođenje prigodnih pjesama
5. Likovni radovi
6. Literarni radovi
7. Pripremanje i pečenje  bakinih kolača
8. Uređivanje izložbenog prostora
9. Zajedničko blagovanje kolača i plodova zemlje
10. Vrjednovanje projekta
11. Izrada prezentacije Dan kruha - dani zahvalnosti za plodove zemlje

Plan je bio integrirati hrvatski jezik, prirodu, sat razrednika, tjelesni, matematiku i prirodu i društvo i njihovim isprepletanjem dobiti dinamičan i zanimljiv tjedan u kojem će djeca uživati i usvojiti pregršt novih informacija.

Prije početka rada djeci su bile podijeljene upute o organizaciji rada od 19.10. do 23. 10. 2015.

Plan rada:

**HRVATSKI JEZIK – PID**

HJ – Od malena zrna do kruha crna

 Tema: Put od zrna do pogače

 Pjesničke slike koje možemo nacrtati su: Dok zrnce još zemlji sneno žmiri

 njegova vlat zelena van viri.

 Pjesničke slike koje možemo zamišljati su: Sad sunce zlatno na nju pazi

 miluje ju ljubi i mazi

 i ona sve bujnija i bujnija

 poput zlata zasja.

 Pjesničke slike koje možemo osjetiti: Još istu večer

 mirišljavi kruh ispeče.

DZ Priča malog zrna - pismeni sastav

PID – Plan mjesta

 Kako nastaje plan ?

 Izraditi plan mjesta

 Snalaženje na planu mjesta-odrediti strane svijeta i pronaći put do najbliže pekarnice.

**HRVATSKI JEZIK – GLAZBENA KULTURA**

HJ – Pekari

 Što je sve potrebno za izradu kruha

 Postupak nastajanja kruha

 GK - Pjesma o mlinskom kolu

 Žuta pjesma

 Pjevanje pjesama uz plesne pokrete po izboru učenika

**HRVATKI JEZIK – LIKOVNA KULTURA**

Površina: Visoki-niski-udubljeni reljef

 Izrada bakinih kolača od svježeg tijesta

**HRVATSKI JEZIK – SAT RAZREDNIKA**

SR – Dani kruha

HJ – Izvještavanje o obavljenom zadatku

 Učenici izvještavaju o proslavi i aktivnostima povodom dana kruha pazeći na redoslijed

 kojima su se odvijale

**HRVATSKI JEZIK – MATEMATIKA**

Zadaci zadani riječima (Zbrajanje i oduzimanje brojeva do 1000)

Primjer:

1. Mlinar ima 234 vreće bijelog brašna i 4 vreće crnog brašna. Koliko vreća brašna ima mlinar?
2. Pekar je imao 372 kg brašna. Za izradu pereca potrošio je 8 kg brašna. Koliko kg brašna mu je ostalo ?

**HRVATSKI JEZIK – TZK**

Uvodni dio : vježbe zagrijavanja – trčimo do mlina, pada kiša pa žurimo, skrivamo se od kiše

Pripremni dio: vježbe oblikovanja

Glavni dio: Hodanje po gredi

 Puzanje i provlačenje ispod grede

Igra: Crvena kraljica 123 pretvorite se u kruh, perecu, slanac i sl.

Socijalne vještine: izražavanje emocija

**UNUTARPREDMETNA KORELACIJA**

**KNJIŽEVNOST – JEZIČNO IZRAŽAVANE**

K Od malena zrna do kruha crna

JI- Monolog zrna pšenice

Istraži : Kako se može upotrijebiti stari kruh

**JEZIČNO IZRAŽAVANJE – JEZIK**

JI – Čitanje sastava Priča malog zrna

 J – Zarez u nabrajanju: učenici pišu recept – Moj najdraži kolač

Praktičan rad: Napraviti razrednu knjigu recepata

**KNJIŽEVNOST – JEZIK**

K – Pekari dramatizacija

J – Broj imenica (Učenici imaju zadatak pronaći u pjesmi imenice i rasvrstati ih u stupac jednine i množine)

**JEZIK – JEZIČNO IZRAŽAVANJE**

Obavijest – Učenici će napisati obavijest za dane kruha pazeći da upotrijebe riječi: **ŠTO, KADA, GDJE, ZAŠTO, KAKO I TKO.**

**PRAKTIČAN RAD :**

- izrada tijesta

- pečenje kolača

- rezanje voća

- pravljenje voćne salate

**HIGIJENSKE NAVIKE:**

Pranje ruku prije i poslije jela.

**TIJEK RAZREDNOG PROJEKTA**

 Na početku tjedna upoznala sam učenike sa zadacima, ciljevima i načinom rada. Budući da je takav rad specifičan, htjela sam da ga učenici tako i dožive, da osjete da su osobiti i da zaslužuju poseban oblik rada u kojem će sudjelovati. Počeli smo…

 Rad smo počeli pjesmom Od malena zrna do kruha crna. Pronalazili smo u pjesmi pjesničke slike koje možemo usporediti, nacrtati, zamisliti i osjetiti. Za domaću zadaću učenici su pisali sastav Monolog zrna pšenice.

 Rad smo nastavili u dvorani za tjelesni odgoj. Žurili smo do mlina, trčali (počela je kiša), hodali po gredi, provlačili se ispod grede(tražili zaklon od kiše). Natjecali se u spretnosti u parovima. Igrali smo igru Crvena kraljica 123. Bilo je toliko uzbuđenja i veselja. Otkrivale su se simpatije. Bilo je smijeha i ljutnje, a ipak najviše zadovoljstva.

 Drugi dan ponovili smo postupak od zrna pšenice do kruha te su učenici čitali svoje monologe.Za zadaću su dobili zadatak istražiti kako možemo upotrijebiti stari kruh te načinili knjižicu istraživanja.

 Na satu prirode i društva morali su se snaći na planu mjesta. Učenici su pronalazili put od kuće do škole, a zatim put od škole do zadane pekarnice (učenici su bili podijeljeni u tri skupine pa je svaka skupina morala pronaći različitu zadanu pekarnicu).

 Rješavali smo računske priče u kojima su se pojavljivali likovi pekara, mlinara, pereca i slično.

 Nakon čitanja pjesmice Pekari učenici su ponovili gradivo iz jezika nabrajajući što je sve potrebno za izradu kruha, peciva i kolača. Za zadaću su imali napisati recept svog najdražeg kolača. Od prikupljenih recepata načinili smo razrednu knjigu recepata.

 Slijedila je dramska igra U pekarnici. Ovdje je dolazila do izražaja mašta učenika. Ponovili smo imenice u jednini i množini te ih razvrstavali u predviđene stupce.

 Bližio se petak za koji smo osmislili radionice pečenja kolača i pravljenja voćne salate pa smo napisali obavijest.

 Petak je dočekan s nestrpljenjem. Prisustvovali smo zajedničkoj priredbi na razini Škole. Podijelili smo se u grupe. Slijedili smo upute učiteljice. Učenici su mijesili, pekli, rezali, slagali, dekorirali i zajednički jeli. Pjevali smo Pjesmu mlinskog kola uz ritmičke pokrete. Bilo je smijeha, radosti i zadovoljstva.

 Na kraju projekta napisali smo izvješće o obavljenom zadatku.

**ZAKLJUČAK**

Razredni projekt integrirane nastave Dani kruha – Dani zahvalnosti za plodove zemlje proveden je od 19.10.2015. do 23.10.2015. U projektu su sudjelovale učiteljice trećih razreda te ukupno 60 učenika. Cilj i zadaci projekta u potpunosti su ostvareni. Učenici su napravili izložbu načinjenih proizvoda, stvarali su plesne pokrete na zadanu glazbu (Pjesma mlinskog kola), dramatizirali, rješavali jezična pitanja, istraživali, zapisivali recepte kolača, pravili razrednu knjigu recepata i istraživanja te sudjelovali u planiranju nastavnog dana.

**PRILOG 1**

Za radionicu potrebno je donijeti:

* Zaštitnu odjeću (pregača, kapa)
* Mali nožić
* Voće po izboru
* Malu zdjelicu i vilicu (označi ih)
* Času ili piće po izboru
* Mali ručnik
* Dobro raspoloženje i volju za rad

**Recept za kolač**

Potrebni sastojci:

* Pola kg brašna
* 18 dag šećera
* 15 dag masti
* 2 jaja
* Pola praška za pecivo
* Pola vrhnja

**Priprema:** Od svih sastojaka umijesi glatko tijesto. Od tijesta pravi male kuglice i peci u pekaču za vafle.